**Xoán Hermida González**, nado en Pontevedra o 12 de novembro de 1965, é un historiador, activista social e político galego. Analista Político mantén unha colaboración periodica no xornal InfoLibre.

Traxectoria
-----------

Licenciado en Historia Contemporánea e Posgrao en Filosofía pola Universidade de Santiago de Compostela. Doutorouse en Xestión Pública pola USC cunha tese sobre *Altermundismo en Galicia*. Iniciou a súa actividade política en ERGA, posteriormente nos CAF e nos Comités Anti-Otan. Participando durante a mocidade no PCPG (e posteriormente en Iniciativa Democrática, coa que formou parte da coalición EU-UG nas eleccións ao Parlamento galego de 1993). Foi membro do Consello Confederal da CXTG, secretario de Organización de Esquerda de Galicia e coordinador do Grupo Mixto no Parlamento de Galicia (1997-1999). 

Activista altermundista, foi director da ONG Amarante (1999-2007). Coordinador do Espazo Ecosocialista Galego entre febreiro de 2012 e xuño de 2015, sendo substituído por Manel Cardoso Santiago. Como responsable de Espazo Ecosocialista Galego participou na formación de Compromiso por Galicia e de AGE. Dende febreiro de 2016, dirixe o Foro OBenComún de pensamento crítico.

Colaborador habitual de diferentes medios dixitais e en papel. Foi socio fundador de Atlántica de Comunicacións S.L. e membro do Consello de redacción da revista *Altermundo*.

Concorreu ás Eleccións ao Parlamento de Galicia de 2016 no número sexto das listas de En Marea pola circunscrición de Pontevedra, pero non resultou elixido. Posteriormente, en abril de 2018, e logo da dimisión do parlamentario Juan Merlo, pasou a formar parte do Parlamento de Galicia. Con todo, renunciou ao salario e a condición de parlamentario de maneira temporal, coa intención anunciada de dimitir definitivamente en canto En Marea puxera en marcha un proceso de consulta as persoas inscritas sobre o posible incumprimento do código ético por parte da deputada Paula Quinteiro. Tras 12 días, e unha vez convocada por En Marea a consulta, presentou a súa renuncia diante da Mesa do Parlamento de Galicia.

Nas eleccións internas de En Marea celebradas o 22 e 23 de decembro de 2018 resultou elixido membro do Consello das Mareas dentro da lista *Coidando a Casa* que encabezaba o portavoz de En Marea, Luís Villares. Foi designado responsable de análise político e estratéxico da Coordinadora de En Marea.

Obra
----

### Ensaio

* *Verbas de Vieiros*. Obencomún, (2009) ISBN 978-84-616-2532-1
* *[Re]construír a esquerda nacional. Da Rolda de Rebeldía a AGE*. Obencomún, (2013) ISBN 978-84-616-4481-0
* *Galicia no labirinto da nova política, de Nunca Máis ás Mareas*. Ed. Galaxia, (2018) ISBN 978-84-9151-185-4
* *A Saída da encrucillada. Epitafio para a 'nova política' en Galicia.* Obencomún, (2021) ISBN 978-84-123275-6-4

### Obras colectivas

* *Galicia Solidaria*. Xulio Ríos e Carlos Teijo (eds), Edicións Xerais, (2009) ISBN 978-84-9782-980-9
* *15M: O pobo indignado*. Alfredo Iglesias (Coord.), Edicións Laiovento, (2011) ISBN 978-84-8487-216-0
* *Ecoloxía Política: Olladas desde Galicia.* Xan Duro e Xoán Hermida (Coords), ObenComún (2015). ISBN 978-84-606-5931-0
* *[Re]pensar a democracia*. Obencomún (2017). ISBN 978-84-697-4104-7
* *Adeus ás armas: Que foi do pacifismo?*. ObenComún (2022) ISBN 978-84-09-46493-7

Notas
-----

1. ↑  Hermida, Xoán (2022-10-28). "Zarismo-Leninismo". *infoLibre* (en castelán). Consultado o 2023-02-06.
2. ↑  "Presentación". *Foro OBenComún*. Consultado o 2023-02-06.
3. ↑  "Xoán Hermida, Marea Pontevedra | CRTVG". *www.crtvg.es*.
4. ↑  "El Parlamento toma nota de la incorporación de Hermida como «diputado ausente» de En Marea". *La Voz de Galicia* (en castelán). 2018-04-26. Consultado o 2018-04-26.
5. ↑  "A editorial Galaxia presenta "Galicia no labirinto da nova política, de nunca máis ás mareas", de Xoán Hermida - Asociación Galega de EDITORES". *Asociación Galega de EDITORES*. 2018-10-23. Consultado o 2018-11-10.
6. ↑  "Axenda de cultura de Galicia".
7. ↑  "Luís Villares e Xoán Hermida, entre os autores dun novo libro do foro OBenComún". *Galicia Confidencial*. Consultado o 2023-02-06.
8. ↑  G, A. (2022-12-11). "Xoán Hermida aporta su visión a un libro sobre el movimiento pacifista". *Faro de Vigo* (en castelán). Consultado o 2023-02-06.

Véxase tamén
------------

### Ligazóns externas

* Bitácora de Xoán Hermida
* Artigos en *Praza Pública*
* Artigos en Galicia Confidencial
* 

|  |  |
| --- | --- |
| Control de autoridades | 
* Wd: Q12402909
* WorldCat
* VIAF: 107571199
* BNE: XX4905375
* Dialnet: 3911314

 |